Diari Oficial de la Generalitat Valenciana


Sumari del DOGV 8805, del 06-05-2020 (2020/3002)

RESOLUCIÓ de 21 d'abril de 2020, del director general de Relacions amb Les Corts, de la Presidència de la Generalitat, per la qual es publica el conveni entre la Generalitat, a través de la Conselleria d'Educació, Cultura i Esport, i l'Ajuntament d'Altea, per a la nova autorització del Conservatori Professional de Música d'Altea, de titularitat municipal, de l'esmentada localitat, per trasllat de les seues instal·lacions.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8805

Data del DOGV
:   06-05-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/3002


Data del document
:   21-04-2020

Organisme emissor
:   Presidència de la Generalitat

Tipus de document
:   Resolució

Anàlisi jurídica

RESOLUCIÓ de 21 d'abril de 2020, del director general de Relacions amb Les Corts, de la Presidència de la Generalitat, per la qual es publica el conveni entre la Generalitat, a través de la Conselleria d'Educació, Cultura i Esport, i l'Ajuntament d'Altea, per a la nova autorització del Conservatori Professional de Música d'Altea, de titularitat municipal, de l'esmentada localitat, per trasllat de les seues instal·lacions.  
 [2020/3002]  
  
La Generalitat, a través de la Conselleria d'Educació, Cultura i Esport, i l'Ajuntament d'Altea han subscrit, prèvia tramitació reglamentària, el dia 28 de febrer de 2020, el conveni per a la nova autorització del Conservatori Professional de Música d'Altea, de titularitat municipal, de l'esmentada localitat, per trasllat de les seues instal·lacions, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 21 d'abril de 2020 i número 167/2020, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
  
València, 21 d'abril de 2020.- El director general de Relacions amb Les Corts: Antonio Torres Salvador.  
  
  
CONVENI ENTRE LA GENERALITAT (CONSELLERIA D'EDUCACIÓ, CULTURA I ESPORT) I L'AJUNTAMENT D'ALTEA, PER A LA NOVA AUTORITZACIÓ DEL CONSERVATORI PROFESSIONAL DE MÚSICA D'ALTEA, DE TITULARITAT MUNICIPAL, D'AQUESTA LOCALITAT, PER TRASLLAT DE LES INSTAL·LACIONS.  
  
  
València, 28 de febrer de 2020  
  
Reunits  
D'una banda, Vicent Marzà i Ibáñez, conseller d'Educació, Cultura i Esport, en virtut de l'article 28.g de la Llei 5/1983, de 30 de desembre del Consell (DOCV de 20 de desembre de 1983); el Decret 6/2019, de 17 de juny, del president de la Generalitat, pel qual nomena a les persones titulars de les vicepresidències i de les conselleries (DOGV de 17 de juny de 2019), i l'article 6.3 del Decret 176/2014 de 10 d'octubre, del Consell, pel qual regula els convenis que subscriga la Generalitat i el seu registre (DOCV de 13 d'octubre de 2014), en nom i representació de la Generalitat, expressament autoritzat per a la signatura d'aquest conveni en virtut de l'Acord de data 20 de desembre de 2019, del Consell.  
  
Y de l'altra, Jaume Llinares Cortes, com a alcalde president de l'Ajuntament d'Altea, la legitimació i la representació del qual per a aquest acte deriven de la seua condició i càrrec d'alcalde president de l'esmentat ajuntament; autoritzat per a subscriure aquest conveni d'acord amb el que es disposa en l'article 21.1.b de la Llei 7/1985, de 2 d'abril, reguladora de les bases de règim local, i facultat per a aquest acte per l'Acord de la Junta de Govern Local de l'esmentat Ajuntament de data 26 de novembre de 2019. Està assistit pel secretari general de l'Ajuntament, en l'exercici de les funcions que li atribueix l'article 122.5 de la Llei 7/1985, de 2 d'abril, reguladora de les bases de règim local.  
  
Manifesten  
1. L'Ajuntament d'Altea és titular del Conservatori Professional de Música d'Altea de l'esmentada localitat, amb domicili al carrer de l'Enginyer Muñoz, núm. 14, amb número de codi 48678426, creat per mitjà del Conveni de 25 d'abril de 2000, entre la Generalitat Valenciana i l'Ajuntament d'Altea, com a conservatori professional.  
2. L'Ajuntament va acordar sol·licitar una nova autorització per trasllat d'instal·lacions, dins del marc educatiu vigent establit per la Llei orgànica 2/2006, de 3 de maig, d'educació (BOE núm. 106 de 04/05/06); d'ara endavant, LOE.  
3. Segons l'article 53.1 de l'Estatut d'Autonomia de la Comunitat Valenciana, és de competència exclusiva de la Generalitat la regulació i l'administració de l'ensenyament en tota la seua extensió, nivells i graus, modalitats i especialitats, sense perjudici del que disposen l'article 27 de la Constitució Espanyola i les lleis orgàniques que, d'acord amb l'apartat 1 de l'article 81 d'aquella, el despleguen; de les facultats que atribueix a l'Estat el número 30 de l'apartat 1 de l'article 149 de la Constitució Espanyola, i de l'alta inspecció necessària per a complir-ho i garantir-ho.  
4. La disposició addicional segona, punt 2, de la Llei orgànica 8/1985, de 3 de juliol (BOE de 4 de juliol), reguladora del dret a l'educació, estableix que la creació de centres docents públics els titulars dels quals siguen les corporacions locals es realitzarà per mitjà d'un conveni entre l'administració educativa competent i les corporacions, a fi de ser inclosos en la programació dels ensenyaments a què es refereix l'article 27.  
5. Les direccions generals competents en administració local i pressupostos, en l'àmbit de les seues competències, han emès els informes preceptius i vinculants sobre la inexistència de duplicitats en el servei i d'estabilitat pressupostària i sostenibilitat financera, informes previstos en l'article 7.4 de la Llei 7/1985, de 2 d'abril, reguladora de les bases de règim local, per a l'exercici de les competències dels ens locals diferents de les pròpies i de les atribuïdes per delegació.  
  
6. El Servei d'Infraestructures ha emès un informe favorable, de data 6 de gener de 2019, a la proposta d'instal·lacions i ús educatiu, ja que s'ajusta al que es disposa en la normativa aplicable sobre els requisits mínims que han de complir els centres que impartisquen ensenyaments artístics de Música.  
7. El 6 de febrer de 2019, la Direcció General de Centres i Personal Docent va emetre un informe favorable respecte a la proposta d'instal·lacions i ús educatiu dels espais reflectits en els plans presentats per a la modificació del Conservatori, per trasllat d'instal·lacions.  
  
8. La Unitat Tècnica i la Inspecció educativa de la Direcció Territorial d'Educació, Cultura i Esportd'Alacant han emès informes favorables en els seus respectius àmbits competencials.  
9. La petició s'ajusta al que s'indica en el Reial decret 303/2010, de 15 de març (BOE núm. 86, de 9 d'abril de 2010), pel qual s'estableixen els requisits mínims dels centres que imparteixen ensenyaments artístics regulats en la Llei orgànica 2/2006, de 3 de maig, d'educació, així com en el Decret 158/2007, de 21 de setembre, pels quals s'estableix el currículum dels ensenyaments professional de Música i s'hi regula l'accés (DOCV núm. 5606, de 25.09.07), pel que fa als objectius, continguts i sistema d'avaluació corresponents als estudis de grau professional sol·licitats.  
Per això, en virtut de les competències que atorga el Reial decret 2093/1983, de 28 de juliol, sobre traspàs de funcions i serveis de l'Administració de l'Estat a la Comunitat Valenciana en matèria d'educació, i la Llei 7/1985, de 2 d'abril, reguladora de les bases de règim local, la Conselleria d'Educació, Cultura i Esport i l'Ajuntament d'Altea acorden subscriure aquest conveni d'acord amb les següents:  
  
  
Clàusules  
  
Primera  
L'objecte d'aquest conveni és la nova autorització, per trasllat d'instal·lacions, del Conservatori Professional de Música d'Altea, de titularitat íntegrament municipal, dins del marc educatiu vigent establit per la LOE, amb les característiques, ensenyaments i configuració que s'indiquen tot seguit:  
Denominació genèrica: Conservatori Professional de Música.  
Denominació específica: municipal.  
Domicili: carrer de l'Enginyer Muñoz, núm. 14.  
Nou domicili: carrer del Camí Vell d'Alacant, núm. 1.  
Localitat: Altea.  
Província: Alacant.  
Codi: 26636607.  
Titular: Ajuntament d'Altea.   
Ensenyaments i capacitat: el Conservatori Professional de Música d'Altea, de titularitat municipal, impartirà, amb reconeixement oficial i plenes facultats acadèmiques, els ensenyaments previstos en la Llei orgànica 2/2006, de 3 de maig, corresponents a les especialitats següents:  
  
Elementals  
Piano, Flauta Travessera, Clarinet, Fagot, Saxofon, Trompa, Trompeta, Trombó, Tuba, Violí, Viola, Violoncel, Contrabaix, Oboé, Percussió, Dolçaina i Cant, amb una capacitat per a 132 places escolars.  
  
  
Professionals  
Piano, Flauta Travessera, Clarinet, Fagot, Saxofon, Trompa, Trompeta, Trombó, Tuba, Violí, Viola, Violoncel, Contrabaix, Oboé, Percussió, Dolçaina i Cant, amb una capacitat per a 214 places escolars.  
  
A efectes administratius, el Conservatori Professional de Música d'Altea, de titularitat municipal, queda adscrit al Conservatori Professional de Música Tenor Cortis de Dénia (codi 49904051).  
  
Segona  
Aquest Conservatori impartirà el currículum dels ensenyaments elementals de Música establits en el Decret 159/2007, de 21 de setembre, del Consell (DOCV de 25 de setembre de 2007) i es regula l'accés a aquests ensenyaments, i impartirà el currículum dels ensenyaments professionals de Música establits en el Decret 158/2007, de 21 de setembre, del Consell (DOCV de 25 de setembre de 2007) i es regula l'accés a aquests ensenyaments.  
  
Tercera  
Correspon al titular del Conservatori la dotació pressupostària necessària per a les despeses derivades del personal docent i no docent, així com del funcionament del centre, independentment de la possibilitat de concórrer a les convocatòries públiques que realitze la Conselleria d'Educació, Cultura i Esport per a la concessió de subvencions o ajudes econòmiques als centres d'ensenyaments artístics.  
  
Quarta  
El Conservatori se sotmetrà a l'autoritat de la Conselleria d'Educació, Cultura i Esport i de la Inspecció educativa en els termes previstos en el títol VII de la Llei orgànica 2/2006, de 3 de maig, d'educació, que regula la inspecció del sistema educatiu i altra normativa de desplegament que puga dictar-se sobre aquesta matèria.  
  
Cinquena  
El titular del Conservatori es compromet als següents punts:   
a) Complir el que estableix sobre òrgans de govern dels centres públics el capítol III del títol V de la Llei orgànica 2/2006, de 3 de maig, d'Educació.  
b) Complir la normativa aplicable que estableix els requisits mínims dels centres que impartisquen ensenyaments artístics: Reial decret 303/2010, de 15 de març (BOE núm. 86, de 9 d'abril de 2010), pel qual s'estableixen els requisits mínims dels centres que imparteixen ensenyaments artístics regulats en la Llei orgànica 2/2006, de 3 de maig, d'educació.  
c) Que els plans d'estudis, programes, dedicació horària, nivells i sistema d'avaluació que calga implantar seran els establits en la legislació vigent: Decret 159/2007, de 21 de setembre del Consell, pel qual s'estableix el currículum dels ensenyaments elementals de Música (DOCV núm. 5606, de 25 de setembre de 2007); Decret 158/2007, de 21 de setembre, del Consell, pel qual s'estableix el currículum dels ensenyaments professionals de Música (DOCV núm. 5606, de 25/9/2007), i Decret 2618/1966, de 10 de setembre, sobre reglamentació general dels conservatoris de música (BOE núm. 254, de 24/10/66).  
  
d) Seguir les directrius acadèmiques de l'Administració educativa per als centres dependents de la conselleria competent en matèria educativa, així com presentar en cada curs acadèmic una programació general anual en la qual consten les dades acadèmiques i administratives del centre.  
Així mateix, haurà de notificar a la Conselleria d'Educació, Cultura i Esport els canvis de professorat que puguen produir-se i adjuntar a aquesta notificació els documents que justifiquen el compliment de la titulació exigida dels nous professors i professores.  
e) La custòdia d'actes, expedients d'alumnes, registres de correspondència oficial i altres documents de caràcter administratiu es generen en virtut de les facultats que se li confereixen.  
  
Sisena  
Aquest conveni produeix efectes el mateix dia de la signatura; no obstant això, l'autorització d'obertura i funcionament del centre farà efecte des de l'inici del curs acadèmic 2019/2020.   
Així mateix, des de la signatura d'aquest conveni, el conveni de creació del Conservatori subscrit el 25 d'abril de 2000, deixarà de produir efectes.  
  
Setena   
Les modificacions en els ensenyaments, instal·lacions i altres requisits mínims, excepte les que suposen una nova autorització conforme al que es preveu en l'article 10.2 del Reial decret 321/1994, de 25 de febrer, seran notificades a l'Administració educativa, la qual instruirà el corresponent expedient, que es tramitarà, a falta de normativa específica per als centres docents públics, seguint el procediment regulat en el capítol III del Reial decret 321/1994, de 25 de febrer. L'aprovació finalitzarà amb una resolució del conseller o consellera competent en matèria educativa.  
En els supòsits recollits en l'article 10.2 ja esmentat, s'instruirà un expedient que donarà lloc a una nova autorització, per a la qual cosa haurà de subscriure's l'oportú conveni entre les parts.  
  
Huitena  
Aquest conveni, per ser una autorització administrativa, tindrà vigència fins a l'extinció de l'autorització per qualsevol de les causes següents:   
a) Per mutu acord de les parts.   
b) Per incompliment de les obligacions assumides per l'Ajuntament.   
  
c) Per denúncia d'una de les parts, després de l'avís previ de, com a mínim, sis mesos abans de l'inici del curs acadèmic en què s'haja d'extingir.  
d) Per canvi de titularitat, trasllat d'instal·lacions del centre o cessament de les activitats.  
En els supòsits previstos en els punts b) i d), l'extinció requerirà la comunicació prèvia de la Conselleria al titular de l'escola.   
D'acord amb el que s'estableix en l'article 11.1.f del Decret 176/2014, de 10 d'octubre, del Consell, pel qual es regula els convenis que subscriga la Generalitat i el seu registre, en el cas d'extinció del conveni per les causes recollides anteriorment, es tramitara el corresponent expedient de revocació de l'autorització concedida al centre. Aquesta extinció tindrà efectes a partir del final del curs escolar en què es produïsca la causa.   
  
Novena  
L'aplicació i l'execució d'aquest conveni, incloent-hi a aquest efecte tots els actes jurídics que puguen per a executar-lo i desenvolupar-lo, no podran suposar obligacions econòmiques per a la Generalitat, i en tot, cas hauran de ser ateses amb els seus mitjans personals i materials.   
  
  
Desena  
Aquest conveni té naturalesa administrativa. Les parts acorden el sotmetiment a la jurisdicció contenciosa administrativa per a resoldre les incidències que puguen produir-se a l'hora d'aplicar-lo, sense perjudici del sotmetiment a la jurisdicció corresponent de les actuacions que, relacionades amb aquest, puguen tindre una altra naturalesa.   
  
  
Onzena  
Aquest conveni s'inscriurà en el Registre de Centres Docents de la Comunitat Valenciana i en el Registre de Convenis de la Generalitat, i serà publicat en el Diari Oficial de la Generalitat Valenciana.  
  
  
I, com a prova de conformitat, i perquè en quede constància, signen les parts aquest conveni al lloc i en la data consignats anteriorment.  
  
  
El conseller d'Educació, Cultura i Esport  
Vicent Marzà i Ibáñez  
  
L'alcalde-president de l'Ajuntament d'Altea  
Jaume Llinares Cortes